b'\n_START_ARTICLE_\nDavid Byron\n_START_SECTION_\nBiografija\n_START_PARAGRAPH_\nDavid Garrick gim\xc4\x97 ir augo muzikalioje \xc5\xa1eimoje. Savo interviu oland\xc5\xb3 \xc5\xbeurnalui Muziek Express (1973 m. spalio m\xc4\x97n.) jis taip pasakojo apie save:_NEWLINE_\xe2\x80\x9ePrad\xc4\x97jau dainuoti prie\xc5\xa1 22 metus, b\xc5\xabdamas penkeri\xc5\xb3. Mano mama dainavo d\xc5\xbeiazo orkestre, o ir visa \xc5\xa1eima dom\xc4\x97josi muzika. Kiekvienas arba grojo kokiu nors instrumentu, arba \xc5\xa1oko \xc4\x8de\xc4\x8diotk\xc4\x85. Ma\xc5\xbedaug tuo laiku a\xc5\xa1 paband\xc5\xbeiau i\xc5\xa1gars\xc4\x97ti, sudalyvaudamas televizijos laidoje vaikams. Mano pirmasis ansamblis netur\xc4\x97jo pavadinimo, nesugrojo n\xc4\x97 vieno koncerto ir egzistavo lygiai dvi savaites. Kai man buvo 16 met\xc5\xb3, vietos grup\xc4\x97 pasi\xc5\xabl\xc4\x97 man darb\xc4\x85. A\xc5\xa1 pasirod\xc5\xbeiau su jais vienintel\xc4\xaf kart\xc4\x85 ir tuojau pat per\xc4\x97jau \xc4\xaf Mick Box grup\xc4\x99, kuri vadinosi The Stalkers. Jie kaip tik atleido savo buvus\xc4\xaf vokalist\xc4\x85 ir a\xc5\xa1 perklausoje sudainavau \xe2\x80\x9eJohnny B. Goode\xe2\x80\x9c. Mane i\xc5\xa1 karto pri\xc4\x97m\xc4\x97.\xe2\x80\x9c\n_START_SECTION_\nGarrick ir Box\n_START_PARAGRAPH_\nDavid Garrick kandidat\xc5\xabr\xc4\x85 \xc4\xaf atsilaisvinusi\xc4\x85 The Stalkers vokalisto viet\xc4\x85 pasi\xc5\xabl\xc4\x97 jo pusbrolis, grup\xc4\x97s b\xc5\xabgnininkas Roger Penlington. Gitaristas Mick Box taip pasakojo apie j\xc5\xb3 k\xc5\xabrybinio bendradarbiavimo prad\xc5\xbei\xc4\x85:_NEWLINE_\xe2\x80\x9eJis buvo da\xc5\xbenas sve\xc4\x8dias m\xc5\xabs\xc5\xb3 koncertuose: i\xc5\xa1g\xc4\x97r\xc4\x99 po kelias pintas, mes prad\xc4\x97davome dainuoti senus rokenrolus. Prie\xc5\xa1 perklaus\xc4\x85 a\xc5\xa1 pasi\xc5\xabliau jam gerai \xe2\x80\x9esu\xc5\xa1ilti\xe2\x80\x9c, kad nejaust\xc5\xb3 \xc4\xaftampos. Mes sugrojome kelis gabalus \xe2\x80\x93 ir istorija prasid\xc4\x97jo!\xe2\x80\x9c_NEWLINE_Po kurio laiko Byron ir Box \xc4\xafk\xc5\xabr\xc4\x97 Spice \xe2\x80\x93 grup\xc4\x99, kurioje taip pat grojo bosininkas Paul Newton ir b\xc5\xabgnininkas Alex Napier. Grup\xc4\x97 aktyviai gastroliavo, vadovaujama vadybininku dirbusio Newton t\xc4\x97vo, sudar\xc4\x97 kontrakt\xc4\x85 su \xc4\xafra\xc5\xa1\xc5\xb3 kompanija United Artists Records ir i\xc5\xa1leido singl\xc4\x85 \xe2\x80\x9eWhat About The Music/In Love\xe2\x80\x9c (UP 2246), kuris, kaip v\xc4\x97liau paai\xc5\xa1k\xc4\x97jo, liko vieninteliu. Tuo laiku David Garrick pasivadino David Byron. Kaip prisimena Mick Box, tai \xc4\xafvyko netik\xc4\x97tai ir be paai\xc5\xa1kinim\xc5\xb3, bet \xe2\x80\x9esceninio vardo pakeitimui ka\xc5\xbekokios \xc4\xaftakos tur\xc4\x97jo tuometinio vadybininko \xe2\x80\x94 bosininko Paul Newton t\xc4\x97vo \xe2\x80\x94 \xc5\xbemona\xe2\x80\x9c.\n_START_SECTION_\nUriah Heep\n_START_PARAGRAPH_\nNepaisant to, kad Spice reguliariai grojo tokiuose klubuose kaip Marquee, tik at\xc4\x97jus vadybininkui Gerry Bron grup\xc4\x97s istorijoje \xc4\xafvyko kokybinis virsmas. Jos sud\xc4\x97t\xc4\xaf papild\xc4\x97 Ken Hensley, grup\xc4\x97 persivadino \xc4\xaf Uriah Heep ir pama\xc5\xbeu i\xc5\xa1gars\xc4\x97jo: prad\xc5\xbeioje Vokietijoje, po to Did\xc5\xbeiojoje Britanijoje ir JAV. David Byron tapo ne tik svarbiu grup\xc4\x97s k\xc5\xabrybos proceso dalyviu (ir daugelio ankstyv\xc5\xb3j\xc5\xb3 grup\xc4\x97s dain\xc5\xb3 bendraautoriu), bet ir charizmati\xc5\xa1ku, ekspresyviu jos frontmenu. \xc5\xbdinoma, kad kai kurios kompozicijos (pvz., \xe2\x80\x9eEasy Livin\xe2\x80\x99\xe2\x80\x9c) buvo kuriamos b\xc5\xabtent Byronui, tikintis efektingo j\xc5\xb3 atlikimo scenoje. Nors brit\xc5\xb3 spauda apskritai gana sant\xc5\xabriai vertino grup\xc4\x97s k\xc5\xabryb\xc4\x85, kritikai atkreip\xc4\x97 d\xc4\x97mes\xc4\xaf \xc4\xaf i\xc5\xa1skirtin\xc4\xaf, artim\xc4\x85 operiniam, Byrono vokal\xc4\x85.\n_START_SECTION_\nPirmasis solinis albumas\n_START_PARAGRAPH_\n1975 m. Byron i\xc5\xa1leido savo pirm\xc4\x85j\xc4\xaf solin\xc4\xaf album\xc4\x85 Take No Prisoners (Bronze Records ILPS 9824), kur\xc4\xaf \xc4\xafra\xc5\xa1ant dalyvavo Mick Box, Lee Kerslake ir Ken Hensley, taip pat kviestiniai muzikantai Lou Stonebridge (klavi\xc5\xa1ininkas), Denny Ball (bosininkas) ir Pete Thompson (b\xc5\xabgnininkas). Pasak Mick Box, \xc4\xafra\xc5\xa1in\xc4\x97jant plok\xc5\xa1tel\xc4\x99 studijoje buvo puiki atmosfera. \xe2\x80\x9eMes puikiai pasilinksminom\xe2\x80\xa6 Galb\xc5\xabt i\xc5\xa1g\xc4\x97r\xc4\x97me ir daugokai, bet u\xc5\xbe tai \xc4\xaf valias prisijuok\xc4\x97m\xe2\x80\x9c. _NEWLINE_Albumo kompozicijos nei\xc5\xa1siskyr\xc4\x97 originalumu ir pagal savo stili\xc5\xb3 gerokai primin\xc4\x97 Uriah Heep muzik\xc4\x85 (nors albumo muzikoje buvo gausu tradicinio roko ir soul muzikos element\xc5\xb3, jis, kaip pa\xc5\xbeym\xc4\x97jo All Music Guide recenzentas, buvo steb\xc4\x97tinai vientisas ir nuoseklus, be to, meistri\xc5\xa1kai sukonstruotas ir aran\xc5\xbeuotas).  Ta\xc4\x8diau komerciniu po\xc5\xbei\xc5\xabriu albumas nebuvo s\xc4\x97kmingas._NEWLINE_Viena i\xc5\xa1 albumo dain\xc5\xb3 \xe2\x80\x9eMan Full Of Yesterdays\xe2\x80\x9c buvo skirta Gary Thain (Uriah Heep \xe2\x80\x9e\xc5\xbevaig\xc5\xbed\xc5\xbei\xc5\xb3 sud\xc4\x97ties\xe2\x80\x9c bosininkui, kuris tur\xc4\x97jo dideli\xc5\xb3 priklausomyb\xc4\x97s nuo narkotik\xc5\xb3 problem\xc5\xb3 ir mir\xc4\x97 neilgai trukus po ploktel\xc4\x97s i\xc5\xa1leidimo). Bet, kaip pa\xc5\xbeym\xc4\x97jo biografas Mark Brennan, \xe2\x80\x9elikimo ironija nul\xc4\x97m\xc4\x97 tai, kad toje dainoje David apdainavo save pat\xc4\xaf netolimoje ateityje\xe2\x80\x9c.\n_START_SECTION_\nI\xc5\xa1\xc4\x97jimas i\xc5\xa1 Uriah Heep\n_START_PARAGRAPH_\n1976 m. Byron problemos d\xc4\x97l alkoholio vartojimo paa\xc5\xa1tr\xc4\x97jo, tod\xc4\x97l pablog\xc4\x97jo ir santykiai su kolegomis. Ta\xc4\x8diau jo i\xc5\xa1\xc4\x97jim\xc4\x85 i\xc5\xa1 grup\xc4\x97s i\xc5\xa1 esm\xc4\x97s nul\xc4\x97m\xc4\x97 incidentas, susij\xc4\x99s su albumu High and Mighty, kuris (jam reikalaujant) buvo \xc4\xafra\xc5\xa1ytas be prodiuserio. Pats Byron \xc5\xa1it\xc4\x85 taip paai\xc5\xa1kino savo interviu \xc5\xbeurnalui Muziek Parade (1976 m. spalis):_NEWLINE_\xe2\x80\x9eMes nusprend\xc4\x97me i\xc5\xa1leisti album\xc4\x85 savo j\xc4\x97gomis, be prodiuserio, nes Return to Fantasy buvo prastai perkamas JAV. Problema buvo tai, kad mes naudojom\xc4\x97s tik vienu k\xc5\xabrybiniu \xc5\xa1altiniu. Ir dar d\xc4\x97l \xc4\xaftempt\xc5\xb3 gastroli\xc5\xb3 mes tur\xc4\x97jome per ma\xc5\xbeai laiko darbui studijoje. Mes nusprend\xc4\x97me \xc4\xaf album\xc4\x85 sud\xc4\x97ti tik vienintelio Keno dainas ir man\xc4\x97me, kad tai suveiks. O vert\xc4\x97jo visiems duoti \xc4\xafra\xc5\xa1ymui \xc4\xaf album\xc4\x85 savo autorinius darbus\xe2\x80\x9c._NEWLINE_Laikoma, kad Gerry Bron, \xc4\xafsiutintas Byron pozicijos, slapta sure\xc5\xbeisavo albumo sutriu\xc5\xa1kinim\xc4\x85 spaudoje.  Albumo nes\xc4\x97km\xc4\x97 galutinai nuteik\xc4\x97 grup\xc4\x97s muzikantus prie\xc5\xa1 savo vokalist\xc4\x85 ir, pasibaigus turui Ispanijoje, jis 1976 m. liepos m\xc4\x97n. buvo atleistas. Kaip tada pa\xc5\xbeym\xc4\x97jo Hensley, \xe2\x80\x93 \xe2\x80\x9eByron \xe2\x80\x93 b\xc5\xabdingas pavyzdys \xc5\xbemogaus, nesugeban\xc4\x8dio \xc5\xbei\xc5\xabr\xc4\x97ti tiesai \xc4\xaf akis ir ie\xc5\xa1kan\xc4\x8dio paguodos butelyje\xe2\x80\x9c. Vadybininkas Gerry Bron New Musical Express paskelb\xc4\x97 parei\xc5\xa1kim\xc4\x85 apie tai, kad Uriah Heep nusprend\xc4\x97 i\xc5\xa1siskirti su vokalistu \xe2\x80\x9ed\xc4\x97l skirting\xc5\xb3 interes\xc5\xb3\xe2\x80\x9c. Jis paai\xc5\xa1kino, kad Byron jau kur\xc4\xaf laik\xc4\x85 konfliktavo su kitais grup\xc4\x97s nariais, kurie \xe2\x80\x9e\xe2\x80\xa6 galiausiai nusprend\xc4\x97, kad nebesugeb\xc4\x97s suderinti jo po\xc5\xbei\xc5\xabrio \xc4\xaf darb\xc4\x85 su savuoju\xe2\x80\x9c._NEWLINE_Ken Hensley tame pa\xc4\x8diame parei\xc5\xa1kime spaudai sveikino galimyb\xc4\x99 \xe2\x80\x9e\xc4\xafleisti \xc4\xaf grup\xc4\x99 \xc5\xa1iek tiek gryno oro\xe2\x80\x9c ir parei\xc5\xa1k\xc4\x97, jog mato tame, kas atsitiko, \xe2\x80\x9ene pabaig\xc4\x85, o prad\xc5\xbei\xc4\x85\xe2\x80\x9c.  Ta\xc4\x8diau v\xc4\x97liau jis pirmas pripa\xc5\xbeino, kad nelikus Thain ir Byron \xe2\x80\x9eUriah Heep magija i\xc5\xa1sisklaid\xc4\x97\xe2\x80\x9c ir grup\xc4\x97 tapo nebepana\xc5\xa1i pati \xc4\xaf save. _NEWLINE_Mick Box pasakojo, jog nejaut\xc4\x97 apgailestavimo po to, kai buvo atleistas Byron:_NEWLINE_\xe2\x80\x9eTo nebuvo \xc4\xafmanoma i\xc5\xa1vengti. Tai tur\xc4\x97jo atsitikti. Nor\xc4\x97josi, \xc5\xbeinoma, kad tai ne\xc4\xafvykt\xc5\xb3, bet toks gyvenimas\xe2\x80\x9c.\n_START_SECTION_\nSolo darbai ir projektai\n_START_PARAGRAPH_\nI\xc5\xa1\xc4\x97j\xc4\x99s i\xc5\xa1 Uriah Heep, Byron kartu su gitaristu Clem Clempson (ex-Humble Pie) ir Geoff Britton (ex-Wings) suk\xc5\xabr\xc4\x97 grup\xc4\x99 Rough Diamond. Pasira\xc5\xa1iusi kontrakt\xc4\x85 su Island Records, ji i\xc5\xa1leido to paties pavadinimo komerci\xc5\xa1kai nes\xc4\x97kming\xc4\x85 album\xc4\x85 (ILPS 9490) ir tuoj pat i\xc5\xa1siskirst\xc4\x97. 1978 m. Byron kartu su multiinstrumentalistu Daniel Boone, \xc5\xbeinomu sesijiniu b\xc5\xabgnininku Stuart Elliott ir bosininku Alan Jones \xc4\xafra\xc5\xa1\xc4\x97 antr\xc4\x85j\xc4\xaf solin\xc4\xaf album\xc4\x85 Baby Faced Killer (su singlu \xe2\x80\x9eRich Man\xe2\x80\x99s Lady\xe2\x80\x9c, kuriuos abu i\xc5\xa1leido Arista Records). Stilisti\xc5\xa1kai \xc4\xafvairus, prisodrintas netik\xc4\x97t\xc5\xb3 element\xc5\xb3 (rockabilly, pop-muzikos, disco) albumas v\xc4\x97l buvo meistri\xc5\xa1kai sukomponuotas ir aran\xc5\xbeuotas , ta\xc4\x8diau pasisekimo nesulauk\xc4\x97._NEWLINE_1981 m. kartu su jaunu gitaristu Robin George (kuris tuo metu tur\xc4\x97jo vunderkindo reputacij\xc4\x85) Byron suk\xc5\xabr\xc4\x97 The Byron Band. Grup\xc4\x97 i\xc5\xa1leido singlus \xe2\x80\x9eEvery Inch of the Living\xe2\x80\x9c ir \xe2\x80\x9eNever Say Die\xe2\x80\x9c, taip pat album\xc4\x85 On The Rocks (visus \xe2\x80\x93 Creole Records). Albumas \xc4\xaf hitparadus nepateko. Jis buvo paskutinis, i\xc5\xa1leistas dar Byron gyvam esant.\n_START_SECTION_\nPaskutiniai metai\n_START_PARAGRAPH_\nI\xc5\xa1\xc4\x97jus i\xc5\xa1 Uriah Heep Hesley, Trevor Bolder ir Mick Box (pastarojo tvirtinimu) pasi\xc5\xabl\xc4\x97 Byron gr\xc4\xaf\xc5\xbeti \xc4\xaf grup\xc4\x99 ir buvo sugluminti jo atsisakymo. Ma\xc5\xbedaug tuo pat metu Byron savo lai\xc5\xa1ke t\xc5\xablam ponui Trosley ra\xc5\xa1\xc4\x97:_NEWLINE_\xe2\x80\x9eNieko ne\xc5\xbeinau apie Lawton ir Sloman, tod\xc4\x97l, kad, i\xc5\xa1eidamas i\xc5\xa1 Heep, nusprend\xc5\xbeiau prisiminti tik tai, kas geriausia, o visa kita pamir\xc5\xa1ti. Galiausiai jie i\xc5\xa1 ten atleido, liko tik Mick, nesu tikras, ar ir jis nor\xc4\x97s t\xc4\x99sti. A\xc5\xa1 su visais jais palaikau draugi\xc5\xa1kus santykius, bet jiems atkurti prireik\xc4\x97 laiko\xe2\x80\xa6\xe2\x80\x9c_NEWLINE_Byron taip ir nei\xc5\xa1sigyd\xc4\x97 priklausomyb\xc4\x97s nuo alkoholio, jo pad\xc4\x97tis dar\xc4\x97si vis sunkesn\xc4\x97. Jis sureng\xc4\x97 kelis nes\xc4\x97kmingus koncertus, vienas i\xc5\xa1 kuri\xc5\xb3, vyk\xc4\x99s klube Marquee, buvo su\xc5\xbelugdytas: dainininkas prarado s\xc4\x85mon\xc4\x99 pra\xc4\x97jus vos kelioms minut\xc4\x97ms po i\xc5\xa1\xc4\x97jimo \xc4\xaf scen\xc4\x85. 1985 m. vasario 28 d. David Byron buvo rastas negyvas savo bute.'